钦定古今图书集成/明伦汇编/官常典/第277卷 > 《史官助赏罚论》前人
## 钦定古今图书集成/明伦汇编/官常典/第277卷 > 《史官助赏罚论》前人

域中有三权：曰天、曰君、曰史官。圣人以此三权者，制
天下之是非，而使之更相助。夫惟天之权，而后能寿
夭祸福天下之人，而使贤者无夭横穷困之灾，不贤
者无以享其富贵寿考之福。然而季路、原宪，古所谓
贤人者也，伏于穷阎之下，布衣𫗴粥之不给。盗跖、庄
𫏋横行于天下，食人之肝以为粮，而老死于牖下，不
“见兵革之祸。”如是，则天之权有时而有所不及也。故
人君用其赏罚之权于天道所不及之间，以助天为
治。然而赏罚者，又岂能尽天下之是非？而赏罚之于
一时，犹惧其不能明著暴见于万世之下，故君举而
属之于其臣，而名之曰“史官。”盖史官之权，与天与君
之权均大，扺三者更相助以无遗天下之是非。故荀
悦曰：“每于岁尽举之《尚书》，以助赏罚。”夫史臣之兴，其
来尚矣。其最著者，在周曰佚，在鲁曰克，在齐曰“南氏”，
在晋曰董狐，在楚曰倚相。观其为人，以度其当时之
所书，必有以助赏罚者。然而不获见其笔墨之所存，
以不能尽其助治之意。独仲尼因鲁之史官左丘明
而得其载籍，以作为《春秋》，是非二百四十二年，虽其
名为经，而其实史之尤大彰明者也。故齐威、晋文有
功于王室，王赏之以侯伯之爵，征伐四国之权，而《春
秋》又从而屡进之，此所以助乎赏之当于其功也。吴、
楚、齐、越之僭，皆得罪于其君者也，而《春秋》又从而加
之以斥绝摈弃不齿之辞，此所以助乎罚之当于其
罪也。若夫当时赏罚之所不能及，则又为之明言其
状，而使后世嗟叹痛惜之不已。呜呼！贤人君子之功
烈，与夫乱臣贼子罪恶之状，于此皆可以无忧其无
闻焉。是故古者圣人重史官，当汉之时，号曰“太史令”，
而其权在丞相之上。郡国计吏上计于太史，然后以
其副上于丞相、御史大夫。惟知其权之可“以助赏罚
也”，故从而尊显之。然则后之史官，其可以忽哉！